
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Να αθωωθούν οι συλληφθέντες-συλληφθείσες στο Ε.Μ.Π. στις 13/11/2020!

Την Τετάρτη 23/9/2026 δικάζονται στα δικαστήρια της Ευελπίδων στο κτίριο 9 στην αίθουσα 12, οι συλληφθέντες-συλληφθείσες στις 13/11/2020 κατά την επέμβαση της ΕΛ.ΑΣ. στο ΕΜΠ στην Πατησίων και στην Πολυτεχνειούπολη.  Ήταν λίγες μέρες πριν την επέτειο της εξέγερσης του Πολυτεχνείου, που βρισκόταν σε ισχύ από την κυβέρνηση μέτρα απαγόρευσης των συγκεντρώσεων, με πρόσχημα τον covid. Οι πρυτανικές αρχές του ΕΜΠ είχαν, επίσης, απαγορεύσει τις εκδηλώσεις για την εξέγερση του Πολυτεχνείου και είχαν κλείσει το ιστορικό κτίριο του ΕΜΠ. 

Στα πλαίσια του κλίματος τρομοκρατίας που ήθελε να επιβάλλει η κυβέρνηση για να βασιλεύει «σιωπή, τάξη και ασφάλεια», έγινε μεγάλη επιχείρηση επέλασης και συλλήψεων μέσα και έξω από τα κτίρια στο ΕΜΠ και στην Πολυτεχνειούπολη από ΕΚΑΜ, ΟΠΚΕ, ΜΑΤ, ΔΡΑΣΗ, Ασφάλεια κτλ. Συνελήφθησαν 92 άνθρωποι που ήταν στους χώρους του Πολυτεχνείου και παραπέμπονται σε δίκη. 

Είναι μια ακόμα δίκη σε βάρος συγκεντρωμένων ή διαδηλωτών-διαδηλωτριών σε απαγορευμένες κινητοποιήσεις λόγω covid με το στημένο “πακέτο” κατηγοριών, μεταξύ των οποίων και η έωλη “παραβίαση υγειονομικών μέτρων”.

Σε όσες από αυτές τις δίκες για συμμετοχή σε απαγορευμένες συναθροίσεις  έχουν διεξαχθεί μέχρι σήμερα, το αποτέλεσμα είναι η αθώωση όλων των κατηγορούμενων. 

Η ΚΕΔΔΑ έχει δηλώσει κατηγορηματικά ότι οι απαγορεύσεις συναθροίσεων ήταν και είναι ένα αντιδημοκρατικό μέτρο και δεν δικαιολογεί καμιά εισβολή δυνάμεων καταστολής σε πανεπιστημιακά ιδρύματα. 

Ζητάμε την αθώωση των κατηγορουμένων που συνελήφθησαν στις 13/11/2020 και παραπέμπονται σε δίκη. 

ΝΑ ΑΠΑΛΛΑΓΟΥΝ ΟΙ ΔΙΩΚΟΜΕΝΟΙ-ΔΙΩΚΟΜΕΝΕΣ ΑΠΟ ΟΛΕΣ ΤΙΣ ΚΑΤΗΓΟΡΙΕΣ

Η πρόεδρος                                      Ο γραμματέας

                                     Τάσσου Δήμητρα                            Μαρούτας Γιάννης

